b'\n_START_ARTICLE_\nVilniaus miesto taryba 1990\xe2\x80\x931995 m.\n_START_PARAGRAPH_\nVilniaus miesto taryba\xc2\xa0\xe2\x80\x93 Vilniaus miesto savivaldyb\xc4\x97s atstovaujamoji institucija, i\xc5\xa1rinkta 1990\xc2\xa0m. kovo 24 d. Pilnas pavadinimas\xc2\xa0\xe2\x80\x93 Vilniaus miesto Liaudies deputat\xc5\xb3 taryba, nuo 1990\xc2\xa0m. baland\xc5\xbeio m\xc4\x97n. Vilniaus miesto taryba, nuo 1994\xc2\xa0m. liepos m\xc4\x97n. Vilniaus miesto savivaldyb\xc4\x97s taryba.\n_START_SECTION_\nTeisinis pagrindas\n_START_PARAGRAPH_\nVietos savivaldos pagrind\xc5\xb3 \xc4\xafstatymu, priimtu 1990\xc2\xa0m. vasario 12 d., savivaldyb\xc4\x97s suskirstytos \xc4\xaf \xc5\xbeemesniosios pakopos savivaldybes\xc2\xa0\xe2\x80\x93 apylink\xc4\x97s, gyvenviet\xc4\x97s (vals\xc4\x8diai), rajono (apskrities) miestai ir auk\xc5\xa1tesniosios pakopos savivaldybes\xc2\xa0\xe2\x80\x93 rajonai, apskritys, respublikos miestai. Vilniui priskirtas auk\xc5\xa1tesniosios pakopos savivaldyb\xc4\x97s statusas._NEWLINE_Rinkimai, vadovaujantis Lietuvos TRS Auk\xc5\xa1\xc4\x8diausiosios Tarybos 1989\xc2\xa0m. gruod\xc5\xbeio 7 d. priimtu \xe2\x80\x9eLietuvos Taryb\xc5\xb3 Socialistin\xc4\x97s Respublikos Vietini\xc5\xb3 liaudies deputat\xc5\xb3 taryb\xc5\xb3 rinkim\xc5\xb3 \xc4\xafstatymu\xe2\x80\x9c vyko pagal ma\xc5\xbeoritarin\xc4\x99 sistem\xc4\x85. Kandidatus kelti gal\xc4\x97jo renkamos tarybos teritorijoje esan\xc4\x8di\xc5\xb3 visuomenini\xc5\xb3, politini\xc5\xb3 organizacij\xc5\xb3, visuomenini\xc5\xb3 jud\xc4\x97jim\xc5\xb3 rajon\xc5\xb3 ir miest\xc5\xb3 organai, taip pat ne ma\xc5\xbeiau, kaip 100 darbo ar gyvenamosios vietos pilie\xc4\x8di\xc5\xb3 susirinkimas. Tai buvo pirmieji laisvi ir demokrati\xc5\xa1ki rinkimai po 1933\xc2\xa0m. savivaldybi\xc5\xb3 taryb\xc5\xb3 rinkim\xc5\xb3._NEWLINE_Rinkimai \xc4\xafvyko 1990\xc2\xa0m. kovo 24 d., pakartotinis balsavimas (II turas)\xc2\xa0\xe2\x80\x93 baland\xc5\xbeio 7 d., ta\xc4\x8diau kai kuriose rinkim\xc5\xb3 apygardose rinkimai ne\xc4\xafvyko, kitose deputatas nebuvo i\xc5\xa1rinktas arba buvo paskirtas miesto valdybos nariu. Pakartotiniai rinkimai \xc4\xaf neu\xc5\xbeimtas deputat\xc5\xb3 vietas vyko gegu\xc5\xbe\xc4\x97s 19 d. ir lapkri\xc4\x8dio 24 d._NEWLINE_Pirmuoju Vilniaus miesto tarybos pirmininku buvo i\xc5\xa1rinktas Ar\xc5\xabnas Grumadas. 1993\xc2\xa0m. tarybos pirmininku buvo i\xc5\xa1rinktas Valentinas \xc5\xa0apalas, jo pavaduotoju Alvydas Karalius, miesto meru\xc2\xa0\xe2\x80\x93 Vytautas Jasulaitis, jo pavaduotoju\xc2\xa0\xe2\x80\x93 Vidutis Pranci\xc5\xa1kus Kamaitis.\n_START_SECTION_\nVeikla\n_START_PARAGRAPH_\nNaujoji miesto vald\xc5\xbeia i\xc5\xa1 karto \xc4\x97m\xc4\x97si pertvarkyti miesto valdym\xc4\x85 demokratiniais pagrindais, vadovaudamasi Europos Tarybos 1985\xc2\xa0m. spalio 15 d. priimta Europos vietos savivaldos chartija. Kai kurie tarybos veiksmai nepatiko 1992\xc2\xa0m. i\xc5\xa1rinkto Seimo daugumai, tod\xc4\x97l Seimas 1993\xc2\xa0m. baland\xc5\xbeio 15 d. pri\xc4\x97m\xc4\x97 nutarim\xc4\x85 \xe2\x80\x9eD\xc4\x97l Vilniaus miesto tarybos paleidimo ir kai kuri\xc5\xb3 priemoni\xc5\xb3 tvarkai savivaldyb\xc4\x97se pagerinti\xe2\x80\x9c. Seimas nutar\xc4\x97:_NEWLINE_1. Paleisti Vilniaus miesto taryb\xc4\x85 ir iki naujos Vilniaus miesto tarybos suformavimo miesto teritorijoje \xc4\xafvesti tiesiogin\xc4\xaf valdym\xc4\x85. Tiesioginio valdymo laikotarpiu Vilniaus miesto teritorijoje sustabdyti Lietuvos Respublikos vietos savivaldos pagrind\xc5\xb3 \xc4\xafstatymo galiojim\xc4\x85._NEWLINE_2. Pagal Lietuvos Respublikos darbo sutarties \xc4\xafstatymo 26 straipsnio 7 punkt\xc4\x85 atleisti i\xc5\xa1 einam\xc5\xb3 pareig\xc5\xb3 Vilniaus miesto tarybos pirminink\xc4\x85 Valentin\xc4\x85 \xc5\xa0apal\xc4\x85, pirmininko pavaduotoj\xc4\x85 Alvyd\xc4\x85 Karali\xc5\xb3, miesto mer\xc4\x85 Vytaut\xc4\x85 Jasulait\xc4\xaf bei mero pavaduotoj\xc4\x85 Vidut\xc4\xaf Kamait\xc4\xaf._NEWLINE_3. Pavesti Lietuvos Respublikos Vyriausybei nedelsiant skirti Vyriausyb\xc4\x97s \xc4\xafgaliotin\xc4\xaf Vilniaus miestui ir i\xc5\xa1spr\xc4\x99sti materialini\xc5\xb3 vertybi\xc5\xb3, dokument\xc5\xb3 perdavimo jam klausimus; patvirtinti Vyriausyb\xc4\x97s \xc4\xafgaliotinio valdymo aparato etatus bei atlyginim\xc5\xb3 schemas._NEWLINE_4. Rinkimus \xc4\xaf Vilniaus miesto taryb\xc4\x85 surengti 1993\xc2\xa0m. lapkri\xc4\x8dio 28 d._NEWLINE_Ta\xc4\x8diau Lietuvos Respublikos Konstitucinis Teismas 1993\xc2\xa0m. rugs\xc4\x97jo 17 d. nustat\xc4\x97, kad Seimo nutarimas prie\xc5\xa1tarauja Lietuvos Respublikos Konstitucijos 123 straipsniui.'